b"\n_START_ARTICLE_\nHarold Hardwick\n_START_SECTION_\nPrimers anys\n_START_PARAGRAPH_\nNascut a Balmain, Sydney, era fill de George Henry Hardwick i la seva dona Priscilla Hardwick. En Harold va comen\xc3\xa7ar a nedar de molt jove i amb 11 anys ja guanyava carreres. Amb 16 anys es proclam\xc3\xa0 campi\xc3\xb3 de nataci\xc3\xb3 de Sydney. Simult\xc3\xa0niament jug\xc3\xa0 a l\xe2\x80\x99equip de rugbi de l\xe2\x80\x99escola, on era el capit\xc3\xa0.\n_START_SECTION_\nNataci\xc3\xb3\n_START_PARAGRAPH_\nEl 1907, emprant la nova t\xc3\xa8cnica del crol, Hardwick va guanyar els campionats de 100 iardes de Nova Gal\xc2\xb7les del Sud amb un temps de 61,6 segons. El 1909 fou segon al Campionat d'Austral\xc3\xa0sia en les 100 i 880 iardes, rere Cecil Healy i Frank Beaurepaire respectivament. El 1911 va guanyar els t\xc3\xadtols nacionals de 220, 440 i 880 iardes lliures. Aquell mateix any represent\xc3\xa0 Austr\xc3\xa0lia al Festival de l'Imperi, un precedent dels Jocs de la Commonwealth, on guany\xc3\xa0 el t\xc3\xadtol de les 110 iardes en estil lliure i el t\xc3\xadtol dels pesos pesats de boxa. Va romandre a Anglaterra per disputar el Campionat angl\xc3\xa8s de nataci\xc3\xb3, on guany\xc3\xa0 els t\xc3\xadtols de 100, 220 i 440 iardes d'estil lliure._NEWLINE_El 1912 va prendre part als Jocs Ol\xc3\xadmpics d'Estocolm, on disput\xc3\xa0 quatre proves del programa de nataci\xc3\xb3. En els relleus 4x200 metres lliures guany\xc3\xa0 la medalla d'or, compartint equip amb Cecil Healy, Leslie Boardman i Malcolm Champion. En els 400 i 1.500 metres lliures guany\xc3\xa0 la medalla de bronze, finalitzant en ambd\xc3\xb3s casos rere George Hodgson i John Hatfield. En els 100 metres lliures qued\xc3\xa0 eliminat en s\xc3\xa8ries. No va poder disputar les proves de boxa perqu\xc3\xa8 aquells Jocs han estat els \xc3\xbanics en qu\xc3\xa8 la boxa no fou ol\xc3\xadmpica.\n_START_SECTION_\nRugbi i boxa\n_START_PARAGRAPH_\nEn tornar a Austr\xc3\xa0lia Hardwick va deixar de nedar a nivell internacional, i va diversificar els seus interessos, afiliant-se al Manly Surf Club, amb el qual va guanyar diversos campionats de l'estat. Alhora va jugar al rugbi a l\xe2\x80\x99Eastern Suburbs RUFC de Sydney. El 1910 havia estat seleccionat per jugar amb l\xe2\x80\x99equip de Nova Gal\xc2\xb7les del Sud contra un equip de les universitats estatunidenques de gira per Austr\xc3\xa0lia._NEWLINE_El 1914 va guanyar el campionat amateur de pes pesant de boxa de l\xe2\x80\x99estat de Nova Gal\xc2\xb7les del Sud i el 1915 pass\xc3\xa0 al professionalisme apadrinat pel promotor Reginald Baker i guany\xc3\xa0 el campionat nacional del pes pesant. El 1916 va perdre el t\xc3\xadtol nacional en ser noquejat per Les Darcy.\n_START_SECTION_\nEl servei militar\n_START_PARAGRAPH_\nL\xe2\x80\x99agost de 1917 es va incorporar a la Primera For\xc3\xa7a Imperial Australiana, servint a la Primera Guerra Mundial amb l'esquadr\xc3\xb3 n\xc3\xbamero 2 de sapadors a l\xe2\x80\x99Orient Mitj\xc3\xa0. Es llicenci\xc3\xa0 l'octubre de 1918. Va mantenir una comissi\xc3\xb3 a la mil\xc3\xadcia des de 1921 i durant la Segona Guerra Mundial, com a tinent coronel, va comandar el 1r de cavalleria 1940 i 1942, arribant al rang de coronel. Va morir d'una oclusi\xc3\xb3 coron\xc3\xa0ria el 22 de febrer de 1959."